Diari Oficial de la Generalitat Valenciana


Sumari del DOGV 7439, del 09-01-2015 (2015/56)

ORDE 19/2014, de 29 de desembre, de la Conselleria de Presidència i Agricultura, Pesca, Alimentació i Aigua, per la qual s'establix el procediment per a la concessió de les ajudes destinades a reparar els efectes produïts per la sequera en l'àmbit de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7439

Data del DOGV
:   09-01-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/56


Data del document
:   29-12-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Correcció d'errades

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 19/2014, de 29 de desembre, de la Conselleria de Presidència i Agricultura, Pesca, Alimentació i Aigua, per la qual s'establix el procediment per a la concessió de les ajudes destinades a reparar els efectes produïts per la sequera en l'àmbit de la Comunitat Valenciana. [2015/56]  
L'evolució climàtica de l'actual any agrícola s'ha caracteritzat per un pronunciat dèficit de precipitacions en l'àmbit de la Comunitat Valenciana, la qual s'ha vist afectada per una sequera important i continuada que ha causat danys greus en les explotacions agràries valencianes.   
Així mateix, les escasses precipitacions que van tindre lloc durant els últims dies del mes de juny i primers dies del mes de juliol, lluny de minorar els greus efectes de la sequera, han agreujat la situació del camp valencià ja que, en molts casos, van anar acompanyades de pedra.  
  
Tot això ha redundat en una forta caiguda d'ingressos en les explotacions agràries que ha agreujat més si és possible la precària situació econòmica per la qual passen, dins d'un context econòmic global caracteritzat actualment per una menor facilitat d'accés al crèdit, que ocasiona una apressant falta de liquiditat a les explotacions afectades.  
  
La Conselleria de Presidència i Agricultura, Pesca, Alimentació i Aigua, davant d'esta situació, ha decidit establir una sèrie d'ajudes que palien els greus efectes produïts i permeten la recuperació de les explotacions agrícoles que han patit estes contingències, possibilitant-los la continuïtat de l'activitat productiva.  
Així mateix, també es creu convenient establir ajudes que permeten alleujar les dificultats de liquiditat que tenen els beneficiaris d'ajudes a la modernització d'explotacions agràries i l'accés de jóvens a les ajudes en el marc del Programa de Desenrotllament Rural de la Comunitat Valenciana 2007-2013, que són titulars de préstecs concedits a l'empara de l'Orde de 25 de març de 2008 que regula estes ajudes.  
  
La present orde s'adequa al R(CE) 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis en el sector agrícola (DOUE L 352 de 24.12.2013) i per això no reunix tots els criteris de l'article 107, apartat 1, del tractat i, per consegüent, estaran exemptes de l'obligació de notificació establida en l'article 108, apartat 3, del Tractat (article 3 R 1408/2013).  
  
D'acord amb tot això anterior, fent ús de les atribucions que tinc conferides per l'article 28 de la Llei 5/1983, de 30 de desembre, del Consell,   
  
  
ORDENE  
  
CAPÍTOL I  
  
Apartat primer. Objecte  
Esta orde té per objecte establir les bases reguladores per a la concessió de subvencions destinades a:  
A. Facilitar que els titulars de préstecs concedits, a l'empara de l'Orde de 25 de març de 2008, de la Conselleria d'Agricultura, Pesca i Alimentació, per la qual s'aproven les bases reguladores de les subvencions en matèria de modernització d'explotacions agrícoles i de primera instalació d'agricultors jóvens, en el marc del Programa de Desenrotllament Rural de la Comunitat Valenciana 2007-2013 (DOCV 5736, 07.04.2008), formalitzen, amb les entitats financeres que firmen el corresponent conveni, un nou préstec l'import màxim del qual serà igual a l'import de capital a amortitzar durant les anualitats 2015 i 2016 i el cost financer d'esta actuació pot ser sufragat per la Conselleria de Presidència i Agricultura, Pesca, Alimentació i Aigua en els termes establits en el capítol II.  
B. Sufragar el cost de la bonificació d'interessos dels préstecs formalitzats amb les entitats financeres que firmen el corresponent conveni, pels titulars d'explotacions agràries afectades per la sequera 2014, en les condicions i termes regulats en el capítol III.  
C. Sufragar el cost dels avals concedits per la Societat Anònima Estatal de Caució Agrària (SAECA) als titulars d'explotacions agràries afectades per la sequera 2014, necessaris per a l'obtenció de préstecs de les entitats financeres en les condicions i termes regulats en el capítol IV.  
  
Apartat segon. Règim de concessió i desenrotllament de les ajudes  
  
1. La concessió de les subvencions previstes en esta orde es realitzarà en règim de concurrència d'acord amb els principis de publicitat, transparència, objectivitat, igualtat i no discriminació i eficàcia i eficiència establits en l'article 8.3 de la Llei 38/2003, de 17 de novembre, General de Subvencions.  
2. Quan l'import global de les ajudes a concedir establides en l'apartat primer supere l'import total pressupostat, es procedirà al prorrateig del tipus d'interés a bonificar, d'acord amb el que establix l'article 22.1 de Llei 38/2003, de 17 de novembre, General de Subvencions.  
  
3. Els beneficiaris de les subvencions regulades en esta orde hauran de complir els requisits i obligacions establits en els articles 13 i 14 de la Llei 38/2003, de 17 de novembre, i en el punt 1 de l'article 1 del Reglament 1408/2013, de 18 de desembre de 2013, de la Comissió, i en la present orde.   
4. El desenrotllament d'estes ajudes requerix la subscripció dels corresponents convenis de colaboració amb les entitats financeres i la Societat Anònima Estatal de Caució Agrària (SAECA) en els quals s'especificarà la forma i condicions en què es durà a terme la colaboració.  
  
  
  
CAPÍTOL II  
Ajudes per a sufragar el finançament de les anualitats 2015 i 2016 dels préstecs subscrits a l'empara de l'Orde de 25 de març de 2008, de la Conselleria d'Agricultura, Pesca i Alimentació  
  
Apartat tercer. Beneficiaris  
1. Poden acollir-se al que establix el punt A) de l'article primer, els titulars d'explotacions agràries que hagen subscrit un préstec que es trobe en període d'amortització, concedit anteriorment gràcies als convenis de colaboració subscrits amb les entitats financeres per a la instrumentació dels préstecs per a la millora i modernització de les estructures de producció de les explotacions agràries, en el marc del que disposa l'Orde de 25 de març de 2008 de la Conselleria d'Agricultura, Pesca i alimentació, per la qual s'aproven les bases reguladores de les subvencions en matèria de modernització d'explotacions agrícoles i de primera instalació d'agricultors jóvens, en el marc del Programa de Desenrotllament Rural de la Comunitat Valenciana 2007-2013.  
  
2. Poden obtindre la condició de beneficiaris les agrupacions de persones físiques o jurídiques, públiques o privades sense personalitat, així com les comunitats de béns. En tots estos casos han de fer-se constar expressament, tant en la solicitud com en l'orde de concessió, els compromisos assumits per cada membre, així com l'import de subvenció a aplicar per cada un d'ells, que tindran igualment la condició de beneficiaris. Així mateix, s'ha d'acreditar el nomenament d'un representant de l'agrupació, amb poders suficients per a complir les obligacions que, com a beneficiari, corresponguen a l'agrupació. En el supòsit de comunitats de béns, es comprovarà en relació amb totes les persones integrants el compliment de les obligacions tributàries i, si és el cas, el compliment de les obligacions amb la Seguretat Social  
  
3. Este préstec s'ha de formalitzar amb la mateixa entitat financera en què va ser formalitzat el préstec de modernització d'explotacions agrícoles o de primera instalació d'agricultors jóvens.  
4. Es poden formalitzar, per part de cada beneficiari, tants préstecs com operacions financeres es troben en les circumstàncies indicades en el punt 1, d'este apartat. Sense sobrepassar la resta de limitacions establides en la present orde.  
Apartat quart. Quantia i límit de les ajudes  
1. L'import màxim del nou préstec ha de ser igual a l'import de capital que s'ha d'amortitzar durant les anualitats 2015 i 2016, corresponent als préstecs acollits al que establix l'Orde de 25 de març de 2008 de la Conselleria d'Agricultura, Pesca i Alimentació.  
2. L'import d'estos préstecs nous és disponible únicament i exclusivament per al pagament de les quotes d'amortització de capital corresponents a l'anualitat 2015 i 2016, respectivament.  
3. Les ajudes consistixen en la bonificació en els tipus d'interés dels nous préstecs formalitzats, les condicions dels quals són les següents:  
  
- Import màxim: fins a 112.000 euros/explotació, en funció de l'import a amortitzar en 2015 i 2016.  
- Termini de vigència dels préstecs fins a cinc anys (2015 a 2019, ambdós inclosos)  
- Tipus d'interés màxim: de 3 punts per a l'anualitat 2015 i, per a la resta d'anualitats, euríbor + 2,70 punts.   
- Termini de bonificació d'interessos màxim de tres anys (anualitats 2015, 2016 i 2017).   
- Amortització: l'amortització del capital principal s'efectuarà per mitjà de quotes iguals pagadores el 30 de setembre de 2016 fins al 30 de setembre de 2019.  
- Bonificació de fins a 3 punts per a l'anualitat 2015 i de fins a 2,70 punts per a la resta d'anualitats (2016-2017) del tipus d'interés dels préstecs concedits i acollits al que establix este epígraf.  
  
- Pagament de la bonificació als interessos: l'abonament de la bonificació als interessos es realitzarà a través de l'entitat financera on haja sigut formalitzada l'operació creditícia, en els venciments de 30 de setembre de 2015 a 2017, ambdós inclosos.  
- Per a la resta d'anualitats de vigència de l'operació, el cost íntegre dels interessos anirà a càrrec del mateix titular del préstec.  
  
Apartat quint. Gestió de les subvencions  
Des de la mateixa Conselleria de Presidència i Agricultura, Pesca, Alimentació i Aigua, es remetrà als potencials beneficiaris d'esta ajuda una comunicació en què s'informarà de l'import màxim del préstec que pot ser solicitat.  
Avaluades les solicituds presentades es notificarà, si és el cas, la resolució de concessió de l'ajuda on figurarà l'import màxim del préstec a formalitzar.  
Els beneficiaris han de personar-se en l'entitat financera on figure el préstec acollit a l'Orde de 25 de març de 2008 a fi que es procedisca a la formalització del nou préstec en les condicions previstes en el conveni establit per a això.  
  
  
CAPÍTOL III  
Subvencions a la bonificació d'interessos dels préstecs formalitzats pels titulars d'explotacions agràries afectades per la sequera 2014  
  
Apartat sext. Beneficiaris  
1. Poden acollir-se al que establix el punt B) de l'article primer, els titulars d'explotacions agràries ubicades a la Comunitat Valenciana.  
  
2. Han de ser titulars d'explotacions agràries dedicades a alguna de les orientacions productives que s'assenyalen en l'annex I d'esta orde.  
  
3. Poden obtindre la condició de beneficiaris les agrupacions de persones físiques o jurídiques, públiques o privades sense personalitat, així com les comunitats de béns. En tots estos casos han de fer-se constar expressament, tant en la solicitud com en l'orde de concessió, els compromisos assumits per cada membre, així com l'import de subvenció a aplicar per cada un d'ells, que tindran igualment la condició de beneficiaris. Així mateix, s'ha d'acreditar el nomenament d'un representant de l'agrupació, amb poders suficients per a complir les obligacions que, com a beneficiari, corresponguen a l'agrupació. En el supòsit de comunitats de béns, es comprovarà en relació amb totes les persones integrants el compliment de les obligacions tributàries i, si és el cas, el compliment de les obligacions amb la Seguretat Social.  
  
Apartat sèptim. Quanties i límit de les ajudes  
La quantia màxima dels préstecs s'establix en funció de la grandària de l'explotació (vegeu l'annex I) i d'acord amb la modulació següent:  
  
\* Per a explotacions amb dimensió equivalent fins a 1 UTA, fins a 5.000 euros.  
\* Per a explotacions que absorbisquen més d'1 UTA sense superar 2 UTA, fins a 10.000 euros  
\* Per a explotacions que absorbisquen més de 2 UTA sense superar 5 UTA, fins a 15.000 euros  
\* Per a explotacions que absorbisquen més de 5 UTA, fins a 25.000 euros.  
L'UTA (unitat de treball anual), segons definició assenyalada en el punt sèptim de l'article segon de l'Orde de 25 de març de 2008, és l'ocupació equivalent a temps complet, és a dir, el total d'hores treballades dividit per la mitjana anual d'hores treballades a temps complet i que s'establix en 1.920 hores a l'any (8 hores diàries per 240 dies laborables), valor equivalent al de la unitat de treball agrari establida en l'Orde de 13 de desembre de 1995, per la qual es desplega la disposició final sexta de la Llei 19/1995, de 4 de juliol.  
Les ajudes consistixen en la bonificació en els tipus d'interés dels préstecs formalitzats a través de les entitats financeres que s'adherisquen al conveni de colaboració establit amb este motiu. Les condicions dels préstecs són les següents:  
- Import màxim: fins a 25.000 euros/explotació, en funció de la modulació establida.  
- Termini de vigència dels préstecs: fins a cinc anys (2015 a 2019, ambdós inclosos).  
- Tipus d'interés màxim: de 3 punts per a l'anualitat 2015 i, per a la resta d'anualitats, euríbor + 2,70 punts.  
- Termini de bonificació d'interessos: màxim de tres anys (anualitats 2015, 2016 i 2017).  
- Amortització: l'amortització del capital principal s'efectuarà per mitjà de quotes iguals pagadores el 30 de setembre de 2016 fins al 30 de setembre de 2019.  
- Bonificació de fins a 3 punts per a l'anualitat 2015 i de fins a 2,70 punts per a la resta d'anualitats (2016-2017) del tipus d'interés dels préstecs concedits i acollits al conveni subscrit entre la Conselleria de Presidència i Agricultura, Pesca, Alimentació i Aigua i les entitats financeres colaboradores.  
- Pagament de la bonificació als interessos: l'abonament de la bonificació als interessos es realitzarà a través de l'entitat financera on haja sigut formalitzada l'operació creditícia, en els venciments de 30 de setembre de 2015 a 2017, ambdós inclosos.  
- Per a la resta d'anualitats de vigència de l'operació, el cost íntegre dels interessos anirà a càrrec del mateix titular del préstec.  
  
  
CAPÍTOL IV  
Subvenció del cost dels avals concedits per la Societat Anònima Estatal de Caució Agrària (SAECA) als titulars d'explotacions agràries afectades per la sequera 2014  
  
Apartat octau. Beneficiaris  
1. Poden acollir-se al que establix el punt C) de l'article primer els titulars d'explotacions agràries que hagen de formalitzar un préstec amb les entitats financeres colaboradores, d'acord amb el que establixen els punts A) i B) de l'article primer d'esta orde.  
2. Poden obtindre la condició de beneficiaris les agrupacions de persones físiques o jurídiques, públiques o privades sense personalitat, així com les comunitats de béns. En tots estos casos han de fer-se constar expressament, tant en la solicitud com en l'orde de concessió, els compromisos assumits per cada membre, així com l'import de subvenció a aplicar per cada un d'ells, que tindran igualment la condició de beneficiaris. Així mateix, s'ha d'acreditar el nomenament d'un representant de l'agrupació, amb poders suficients per a complir les obligacions que, com a beneficiari, corresponguen a l'agrupació. En el supòsit de comunitats de béns, es comprovarà, en relació amb totes les persones integrants, el compliment de les obligacions tributàries i, si és el cas, el compliment de les obligacions amb la Seguretat Social  
  
  
Apartat nové. Quanties i límit de les ajudes  
Les ajudes consistixen en la subvenció del cost de l'aval subscrit a través de la Societat Anònima Estatal de Caució Agrària (SAECA), que és:  
- Per a les tres primeres anualitats (2015 a 2017, ambdós inclusivament), la conselleria competent en matèria d'agricultura es farà càrrec del cost de l'aval, el qual és:  
\* Comissió d'estudi: 0,5 % de l'import avalat, per una sola vegada a la formalització del préstec.  
\* Comissió de gestió: 1,15 % anual sobre el saldo pendent del préstec avalat.  
- Queda a càrrec del mateix titular del préstec, el cost de l'aval de les restants anualitats (anualitats 2018 i 2019).  
- Les ajudes al cost de l'aval s'abonaran directament a SAECA.  
- SAECA es compromet a avalar, com a norma general, les operacions l'import global de les quals per titular no supere els 25.000 euros i els seus titulars aporten un correcte compliment de les seues obligacions comercials i creditícies, sense necessitat d'acreditar els béns de la seua propietat.  
  
  
CAPÍTOL V  
Compatibilitat, gestió de les subvencions,incompliment i reintegrament  
  
Apartat deu. Compatibilitat  
Estes ajudes es consideren compatibles amb altres subvencions o ajudes procedents de qualsevol Administració o ens públics o privats o nacionals, de la Unió Europea o d'organismes internacionals quan tinguen la mateixa finalitat.   
Estes ajudes es concediran fins al límit establit en l'article 3.2 del Reglament 1408/2013, que establix que l'import total de les ajudes de minimis concedides per un Estat membre a una única empresa no ha d'excedir els 15.000 euros en un període de tres exercicis fiscals, sense excedir el límit nacional indicat en l'article 3.3, independentment de la forma de l'ajuda o de l'objectiu marcat.  
En el cas que l'import d'estes ajudes, sumades a altres ajudes que el prestatari tinga concedides en règim de minimis, superen el límit establit en l'article 3.2 del Reglament (UE) 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis en el sector agrícola, l'import corresponent a l'excés resultant de sobrepassar tal límit, serà assumit íntegrament pel prestatari.  
  
Esta ajuda es considera ajuda de minimis transparent d'acord amb el que establix l'article 4 del Reglament 1408/2013 de la Comissió, de 18 de desembre de 2013.  
  
Apartat onze. Solicituds i termini de presentació  
1. Les solicituds d'ajuda es presentaran, per mitjà d'impresos que seran facilitats per la Conselleria de Presidència i Agricultura, Pesca, Alimentació i Aigua, en les oficines comarcals de la mateixa conselleria o en qualsevol dels llocs que determina l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, des de l'endemà de la publicació d'esta orde en el Diari Oficial de la Comunitat Valenciana en el termini màxim de 30 dies naturals.   
2. En el cas de les ajudes previstes en el capítol III, es presentarà una sola solicitud d'ajuda per explotació i beneficiari. Per a estes ajudes, el càlcul de la dimensió equivalent de l'explotació a partir de la qual s'obté la quantia màxima del possible préstec, el fa d'ofici la Conselleria de Presidència i Agricultura, Pesca, Alimentació i Aigua a partir de la declaració de les parceles de l'explotació inclosa en Solicitud Única 2014 per a les orientacions agrícoles establides en l'annex I i de les dades del Registre d'Explotacions Ramaderes (REGA) per a les orientacions ramaderes.   
Els solicitants que no hagueren presentat la referida solicitud única 2014 han d'indicar en l'imprés de solicitud per a les orientacions productives incloses en l'annex I, la relació de parceles, orientacions i superfícies que la componen.  
3. A les solicituds s'ha d'adjuntar la documentació següent:  
a. En el cas de comunitats de béns i altres agrupacions sense personalitat jurídica, document que les acredite i document que acredite la representació del representant.  
b. Per a persones jurídiques: document que les acredite, escriptura de constitució de l'entitat i document que acredite la representació.  
c. Declaració responsable de no haver rebut ajudes de minimis durant els dos exercicis fiscals anteriors i durant l'exercici fiscal en curs o, en cas d'haver-ne rebudes, declaració responsable de no superar el límit establit d'acord amb el que establix l'article 3 del Reglament 1408/2013 que establix la quantia total de les ajudes de minimis concedides a una empresa en un període de tres exercicis fiscals, independentment de la forma de l'ajuda o de l'objectiu proposat. En cas d'haver rebut ajudes d'este tipus en el període referit ha d'indicar-se'n l'objecte i import.  
d. Declaració responsable de no estar incurs en les prohibicions per a obtindre la condició de beneficiari, establides en l'article 13 de la Llei 38/2003, General de Subvencions.  
e. Declaració responsable de compliment de la normativa d'integració laboral de persones amb discapacitat o, si és el cas, l'exempció d'eixa obligació, d'acord amb el Decret 279/2004, del Consell de la Generalitat.  
f. Compromís dels integrants de les agrupacions sense personalitat jurídica de no dissoldre's fins que no haja transcorregut el termini de prescripció previst en els articles 39 i 64 de la Llei 38/2003, de 17 de novembre, General de Subvencions.  
g. Declaració responsable del beneficiari per mitjà de la qual es compromet a destinar l'import de l'ajuda a complir la finalitat per la qual s'ha concedit.  
h. Declaració responsable del compliment del punt 1 de l'article 1 del Reglament 1408/2013, de 18 de desembre de 2013, de la Comissió.  
  
4. La presentació de la solicitud per part del beneficiari comporta l'autorització a l'òrgan gestor per a demanar els certificats d'estar al corrent de les obligacions fiscals (Agència Tributària i Generalitat Valenciana) i davant de la Seguretat Social.  
  
Apartat dotze. Òrgans competents  
1. La instrucció del procediment correspondrà al Servici d'Ajudes Estructurals.  
2. L'òrgan colegiat, nomenat pel titular de la direcció general en matèria de producció agrària i ramaderia, serà l'encarregat de realitzar la proposta de concessió de les ajudes a la vista de les solicituds avaluades, i estarà integrat pel cap del Servici d'Ajudes Estructurals que actuarà com a president i dos tècnics de la Subdirecció General de Política Agrària Comuna i Competitivitat.  
3. El director general de Producció Agrària i Ramaderia atorgarà mitjançant una resolució la concessió de les ajudes.  
4. La proposta de concessió i autorització de pagament dels imports a abonar com a bonificació dels interessos a les entitats financeres colaboradores, així com la subvenció del cost de l'aval formalitzat a través de SAECA, la formula la Subdirecció General de Política Agrícola Comuna i Competitivitat.  
5. Es delega l'exercici de la competència per a resoldre sobre la concessió, anulació, pagament o reintegrament d'estes ajudes, en el director general de Producció Agrària i Ramaderia.  
6. El termini de notificació de la concessió de les ajudes és de sis mesos des de la publicació de la convocatòria. Si transcorre el termini no ha recaigut cap orde expressa, s'entendrà desestimat en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. El règim de recursos que procedix és el recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació, de conformitat amb el que establixen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.  
  
Apartat tretze. Controls  
La Conselleria de Presidència i Agricultura, Pesca, Alimentació i Aigua realitzarà controls administratius sobre totes les solicituds en què es verificarà, en particular, la coherència de les superfícies i orientacions productives incloses en les solicituds amb la informació disponible en el SIGPAC, el REGA i el registre de subvencions concedides en 2014 a través de la solicitud única referida al règim de pagament únic i altres ajudes directes a l'agricultura i la ramaderia a fi de comprovar la veracitat de la informació inclosa en la solicitud d'ajuda i impedir possibles duplicitats.  
En els casos en què es considere oportú a fi de comprovar la veracitat de les dades consignades en la documentació presentada així com el compliment dels requisits per a la percepció de l'ajuda es realitzaran inspeccions tècniques sobre el terreny. El beneficiari està obligat a colaborar en la inspecció, proporcionant les dades requerides i facilitant, si és el cas, l'accés a l'explotació.  
  
Apartat catorze. Incompliments  
L'incompliment per part del beneficiari de qualsevol de les condicions establides en la present orde dóna lloc a la pèrdua de la concessió d'ajuda i a la devolució, si és el cas, de les quantitats indegudament percebudes, sense perjuí d'altres responsabilitats que es produïsquen.  
  
Per a tot el que no preveu esta orde regixen la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei de la Hisenda Pública de la Generalitat Valenciana, i la resta de legislació que s'aplique.  
  
  
Apartat quinze. Finançament  
Els gastos necessaris per al finançament de les ajudes previstes en la present orde són amb càrrec a l'aplicació pressupostària 97.98.18.4492.348.37.1, línia T1698, «Protecció de la renda dels agricultors», dels Pressupostos de la Generalitat per a l'any 2014, com a primera anualitat.   
Les anualitats futures a què s'imputa el gasto tindran com a línia pressupostària l'equivalent a la indicada en esta orde i que s'establisquen en les corresponents lleis de pressupostos, i mantenen, en tot cas, la referència a què l'import global màxim i el de cada exercici queda condicionat a l'existència de crèdit adequat i suficient consignat en els pressupostos de la Generalitat per als exercicis 2014 a 2017.  
  
Les quantitats a retindre corresponents a les anualitats 2014 a 2017 són de:  
Anualitat 2014: 5.000,00 -  
Anualitat 2015: 2.460.000,00 -  
Anualitat 2016: 3.900.000,00 -  
Anualitat 2017: 2.405.000,00 -  
Total: 8.770.000,00 -  
  
Apartat setze. Revisió i publicitat  
Tota alteració de les condicions de concessió de la subvenció podrà donar lloc a la modificació de la resolució de concessió.  
La present ajuda concedida serà publicada amb indicació de l'import, objectiu o finalitat i beneficiaris, en el Diari Oficial de la Generalitat Valenciana.  
  
Apartat dèsset. Desplegament i aplicació  
Es faculta el director general de Producció Agrària i Ramaderia per a dictar els actes i instruccions que siguen necessaris per a l'aplicació d'esta orde.  
  
Apartat díhuit. Recursos  
Contra el mateix acte de convocatòria que posa fi a la via administrativa, pot interposar-se potestativament un recurs de reposició davant del conseller de Presidència i Agricultura, Pesca, Alimentació i Aigua en el termini un mes, comptat des de l'endemà de la publicació, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o interposar un recurs contenciós administratiu en el termini de dos mesos, a comptar des de l'endemà de la publicació, d'acord amb el que preveu els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que s'utilitze qualsevol altra via que es considere oportuna.  
  
València, 29 de desembre de 2014  
  
El conseller de Presidència i Agricultura, Pesca, Alimentació i Aigua,  
JOSÉ CÍSCAR BOLUFER  
  
  
ANNEX I  
  
Relació d'orientacions productives afectades per la sequera, i equivalència en UTA:  
  
  
Orientacions productives agricultura  
  
Explotacions de cultius herbacis en secà 0,7148 IGL/ha  
Explotacions d'ametlers en secà 0,1 UTA/ha  
Explotacions d'oliverar en secà 0,1 UTA/ha  
Explotacions de raïm de taula en secà 0,2 UTA/ha  
Explotacions de vinya de vinificació en secà 0,2 UTA/ha  
Explotacions de cirerer en secà 0,2 UTA/ha  
  
  
Orientacions productives ramaderia (\*)  
  
Explotacions apícoles 400 ruscos/UTA  
Explotacions d'oví - caprí en règim extensiu 450 mares/UTA  
  
Explotacions de bestiar boví en règim extensiu 60 mares/UTA  
  
  
(\*) Han de figurar inscrites i actives en el Registre General d'Explotacions Ramaderes